Dómsmálaráðherra innti Lögreglustjórinn á höfuðborgarsvæðinu eftir afsökunarbeiðni í símtali síðdegis á aðfangadag vegna dagbókarfærslu sem lögreglan skrifaði um fjármálaráðherra í Ásmundarsal. Dómsmálaráðherra þótti færslan sérstök, en hefur sagt að hún hafi ekki hafa haft afskipti af málinu.
Áslaug Arna Sigurbjörnsdóttir dómsmálaráðherra spurði Höllu Bergþóru Björnsdóttur, lögreglustjóra á höfuðborgarsvæðinu, hvort lögreglan bæðist afsökunar á dagbókarfærslu sinni á aðfangadag um sóttvarnarbrot í Ásmundarsal. Í færslunni stóð að ráðherra í ríkisstjórn Íslands hefði verið meðal gesta í partýi í salnum á Þorláksmessukvöld þar sem sóttvarnarlög voru brotin. Ráðherrann var Bjarni Benediktsson, fjármálaráðherra og formaður Sjálfstæðisflokksins. Halla Bergþóra greindi frá þessu á fundi stjórnskipunar- og eftirlitsnefndar Alþingis í byrjun mars, en fundurinn var lokaður og trúnaður ríkti um það sem fram fór þar.
Samkvæmt heimildum fréttastofu spurðu nefndarmenn lögreglustjórann út í samskipti hennar og dómsmálaráðherra á aðfangadag, en Áslaug Arna hringdi tvisvar í hana yfir daginn, í seinna skipti einum og hálfum tíma fyrir jól, klukkan hálf fimm. Í því símtali spurði ráðherra lögreglustjórann hvort það kæmi ekki afsökunarbeiðni frá embættinu vegna færslunnar, í ljósi þess að það hefði verið tilgreint sérstaklega að ráðherra hefði verið viðstaddur, en það varð ljóst fyrir hádegi á aðfangadag að umræddur ráðherra var Bjarni. Efni símtalsins var rætt á fundi nefndarinnar þegar Halla Bergþóra sat fyrir svörum. Hvorki hún né Áslaug Arna hafa þó viljað greina opinberlega frá því hvað fór fram í þessum símtölum annað en að þau hafi snúist um upplýsingagjöf lögregluembættisins í dagbókarfærslunni. Ráðherra vildi sömuleiðis ræða verklagsreglur embættisins við dagbókarskrif.
Embætti lögreglustjórans skoðaði hvort færslan gæti flokkast sem brot á persónuverndarlögum, en svo var ekki. Verklag og samskipti embættisins við fjölmiðla var þó endurskoðað.
Áslaug hefur svarað því að henni hafi þótt dagbókarfærslan sérstök, en hún hafi ekki látið í ljós þá skoðun sína í símtölunum við Höllu Bergþóru. Fyrir utan símtölin tvö hafi hún ekki rætt Ásmundarsalarmálið við hana eða haft afskipti af rannsókn þess.
Dómsmálaráðherra spurði lögreglustjórann á höfuðborgarsvæðinu klukkan hálf fimm á aðfangadag hvort embættið ætlaði ekki að biðjast afsökunar á dagbókarfærslu lögreglunnar um Ásmundarsalarmálið. Lögreglustjórinn greindi frá þessu á fundi stjórnskipunar- og eftirlitsnefndar Alþingis í mars. 